Artūras Orlauskas

Artūras Orlauskas (g. 1962 m. balandžio 21 d. Kaune) – lietuvių aktorius, režisierius, scenaristas bei visuomenės veikėjas, Lietuvos Šeimų sąjūdžio atstovas.

Biografija 

1978 m. baigė Kauno 1-ąją vaikų muzikos mokyklą, 1980 m. baigė Kauno 28-ąją vidurinę mokyklą, 1986 m. baigė Kauno politechnikos institutą (KTU) (Inžinierius technologas). 2006 m. Lietuvos žemės ūkio universitetą (ASU) (Ekonomistas).

1983 m. įkūrė pirmąjį Lietuvoje humoro ir parodijų ansamblį „Alergija“, 1989 m. – pirmąjį Lietuvoje humoro duetą „Du Artūrai“. 1990 m. kartu su kompozitoriumi K. Lušu ir poetu G. Patacku pastatė pirmąjį Lietuvoje antisovietinį muzikinį politinės satyros spektaklį „Gulago univermagas“, 1992 m. pirmosios Lietuvoje TV humoro laidos „Bentski šou“ bendraautoris. 1994–1999 m. TV laidos „Šou bulvaras“ autorius, aktorius ir prodiuseris. 1995–1998 m. pirmųjų Lietuvoje humoro žygių per Lietuvą autorius ir režisierius. (1998 m. žygyje dalyvavo garsus Rusijos humoristas Jefimas Šifrinas.) 1999–2001 m. pirmojo Lietuvoje kassavaitinio TV humoro serialo „Kaimynai“ autorius, prodiuseris, aktorius. 2002 m TV humoro serialo „Kareiviški batai“ autorius, prodiuseris, aktorius. 2000–2015 m. „Lietuvos komiko vakaro“ scenarijaus autorius, režisierius, vedėjas ir prodiuseris. 2003–2004 m. TV laidos „Šeštadienio šou“ autorius ir vedėjas kartu su V. Šapranausku. TV laidos „Kioskelis“ autorius ir vedėjas (2005–2006), TV laidos „Komikų klubas“ autorius ir vedėjas (2012–2013), 2009–2010 m. kartu su grupės „Rondo“ lyderiu Aleksandru Ivanausku iki pusfinalio dalyvavo LNK muzikiniame šou „Žvaigždžių duetai 3“. Pirmojo lietuviško miniatiūrų spektaklio juodojo humoro komedijos „Traukinys“ autorius, režisierius ir aktorius (2013), komedijos „Abstinento pagirios“ autorius, režisierius, aktorius (2014) (kostiumų dailininkas Aleksandras Pogrebnojus). TV laidos „Vakar. Gyvai“ autorius ir vedėjas 2014–2015. TV Laidos „Muzikinis gimtadienis“ autorius ir vedėjas 2015–2016 m. TV laidos „Kartų kovos“ vedėjas 2016 m. Humoro šou „Meilės receptai“ autorius ir režisierius 2016 m. Juodojo humoro šou „Sex Tabu be/ne Tabu“ autorius ir atlikėjas 2016 m.. Nuo 2014 metų TV laidos „Dviračio šou“ aktorius,  Publicistinės TV laidos „Čempionai“ prodiuseris ir vedėjas 2018–2019 m.

Parašė knygas: „Kaimynai“ (1999 m.), „Nuo „Alergijos“ iki „Kaimynų“ (2001 m.). „100 anekdotų ir 100 aforizmų“ sudarytojas. (2002 m.)

Filmografija

Filmai 

Diskografja: 1993 m. MK  „O, Bentski“ (monologai anekdotai), 1995 m. CD ir MK „Europos bamba“ (dainos), 1995 m. MK „Du Artūrai“ (monologai, miniatiūros, anekdotai), 1997 m. MK „Zakarausko šou“ (monologai, anekdotai), 2001 m. CD  ir MK „Išeiginė” (dainos), 2004 m. CD „Geriausi gabalai“ (dainos, anekdotai), 2013 m. CD „Auksinė kolekcija“ (dainos).

Daugkartinis Lietuvos vandensvydžio čempionas. 2010 m. Pasaulio veteranų vandensvydžio vicečempionas. Lietuvos vandensvydžio federacijos prezidentas 2007–2014 m. 1991 m. Lenkijos kabaretų festivalio Torūnėje laureatas. 1997 m. Kijevas, „Barchtnyj sezon” televizijos laidų festivalis. TV laida „Šou bulvaras” tapo nominantu. 2000 m. Jalta Tele Kino festivalis „Jalta-2000” serialas „Kaimynai”, tapo nominantu. 2014 m. tarptautinių humoro ir estrados konkursų Volgograde ir Gelendžike laureatas.

Žmona – Edita, vaikai – Ieva, Martynas, Markas. Laisvai kalba rusų, lenkų, čekų, slovakų ir anglų kalbomis.

Politinė karjera 
2000–2009 m. Naujosios sąjungos (socialliberalų) partijos narys. 2003–2007 m., 2007–2011 m. Kauno rajono ir 2011–2015 m. Kauno miesto savivaldybės tarybos narys. 2005–2007 m. Kauno rajono savivaldybės mero pavaduotojas. 2009–2011 m. Lietuvos socialdemokratų partijos narys, tačiau partijos prezidiumas jį pašalino, nes A. Orlauskas kaltintas savo veiksmais žeminęs partijos autoritetą.

Kontraversijos 
2011 m. rugpjūčio mėn. A. Orlausko iniciatyva Kauno klinikinės ligoninės laikinai pavaduojančiu vadovu buvo paskirtas LSMU ligoninės „Kauno klinikos“ profesorius Eduardas Vaitkus. A.Orlauskas į ligoninę atėjo su antstoliu ir pareikalavo išgręžti vadovo kabineto spyną. Po kelių dienų Kauno miesto apylinkės teismas įsakymą dėl E.Vaitkaus paskirimo laikinuoju Kauno klinikinės ligoninės vadovu pripažino neteisėtu. Po atostogų grįžes ligoninės vadovas pranešė radęs po savo stalu sumontuotą pasiklausymo įrangą.

2011 m. lapkričio mėn. A. Orlauskas dėl laikino Kauno klinikinės ligoninės direktoriaus paskyrimo pašalintas iš Lietuvos socialdemokratų partijos.

Įvertinimas 
 1977, 2003 m. Lietuvos vandensvydžio čempionato bronzos medalininkas;
 1978–1980, 2004 m. Lietuvos vandensvydžio čempionas;
 2003 m. Lietuvos Respublikos Prezidento atminimo medalis;
 2004 m. Lietuvos Respublikos Seimo Pirmininko garbės raštas;
 2010 m. Pasaulio veteranų čempionato Švedijoje vandensvydžio vicečempionas;
 2010 m. Sporto departamento prie LRV medalis už nuopelnus Lietuvos sportui;
 2012 m. Sporto departamento prie LRV medalis už nuopelnus Lietuvos sportui.
 2015 m. Lietuvos Respublikos Kultūros ministerijos Padėkos raštas už nuopelnus scenos menui

Šaltiniai

Nuorodos 
 Biografija .

Lietuvos aktoriai
Lietuvos inžinieriai
Lietuvos humoristai
Lietuvos laidų vedėjai
Lietuvos vandensvydininkai
Kauno politikai